KIRJALLINEN KYSYMYS E-0526/01

esittäjä(t): José Pomés Ruiz (PPE-DE) komissiolle

(22. helmikuuta 2001)

Aihe: Työllisyyspolitiikan välitavoitteet

Tukholman Eurooppa-neuvostossa arvioidaan ensi kertaa Lissabonin Eurooppa-neuvostossa sovittua politiikkaa, jossa tavoitteeksi määriteltiin täystyöllisyys vuoteen 2010 mennessä. Neuvoston puheenjohtajana toimiva Ruotsi ehdotti 19. tammikuuta Brysselissä pidetyssä Ecofin-neuvoston kokouksessa, että voitaisiin ottaa käyttöön välitavoitteet, mutta tähän mennessä ei ole sanottu mitä ne käytännössä olisivat.

Mikä on komission kanta tähän ehdotukseen?

Mitä kriteerejä välitavoitteissa pitäisi käyttää (esimerkiksi työntekijöiden sukupuoleen tai ikään, elinkeinoalaan, alueeseen, tiettyihin ajanjaksoihin jne. liittyviä tavoitteita), jotta työttömyysongelma voitaisiin hahmottaa paremmin ja löytää parhaat ratkaisumallit täystyöllisyyden saavuttamiseksi sovittuun päivämäärään mennessä?

Anna Diamantopouloun komission puolesta antama vastaus

(21. toukokuuta 2001)

Jotta Euroopassa saavutettaisiin täystyöllisyys vuoteen 2010 mennessä, tarvitaan kaikkien asianosaisten toimijoiden jatkuvaa päättäväisyyttä. Komissio yhtyy puheenjohtajamaan toiveeseen vahvistaa sitoutumisemme Lissabonissa sovittuihin päämääriin ja strategiaan. Nyt on mahdollista edistyä merkittävästi suotuisan makroekonomisen ympäristön ansiosta: Talouskasvu on voimakasta, inflaatio on heikkoa, ja julkinen talous on terveellä pohjalla; ne luovat sopivat edellytykset edistykselle.

Jos aiomme saavuttaa täystyöllisyystavoitteen vuosikymmenen loppuun mennessä, yleiselle työllisyysasteelle ja naisten työllisyydelle asetettavat uudet välitavoitteet auttavat suuntaamaan työllisyystoimia ja seuraamaan edistystä. Toiminnan avoin koordinointi, joka perustuu tiettyyn määräaikaan mennessä saavutettaviin yhteisiin määrällisiin tavoitteisiin, on osoittautunut tehokkaaksi poliittiseksi välineeksi, kun kansallisia viranomaisia ja työmarkkinaosapuolia kannustetaan konkreettiseen toimintaan. Luxemburgin prosessista saadut kokemukset ovat hyvä esimerkki, ja Lissabonissa kokoontunut Eurooppa-neuvosto tunnusti sen laajentamalla tämän periaatteen muillekin aloille kuten talousuudistukseen, sosiaaliseen suojeluun ja koulutukseen.

Komission 7. helmikuuta 2001 päivätty tiedonanto Euroopan unionin mahdollisuuksien hyödyntäminen: Lissabonin strategian lujittaminen ja laajentaminen(1) Tukholmassa 23.-24. maaliskuuta 2001 kokoontuneelle Eurooppa-neuvostolle, menee askelta pitemmälle ja kehottaa Eurooppa-neuvostoa hyväksymään yhteisön työllisyysasteen välitavoitteeksi tammikuulle 2005 yleisesti 67 prosenttia ja 57 prosenttia naisten työllisyyden osalta.

Jäsenvaltioita kehotetaan myös - jäsenvaltioiden työllisyyspolitiikan suuntaviivoista vuodeksi 2001 19. tammikuuta 2001 tehdyn neuvoston päätöksen 2001/63/EY(2) mukaisesti - harkitsemaan kansallisten tavoitteiden asettamista työmarkkinaosapuolia kuullen työllisyysasteen kohottamiseksi. Näin jäsenvaltiot auttaisivat yhteisöä pääsemään tavoitteeseensa, eli 70 prosentin kokonaistyöllisyysasteeseen ja yli 60 prosentin työllisyysasteeseen naisten osalta vuoteen 2010 mennessä ja erityisesti lisäämään merkittävästi 55-64-vuotiaiden pysymistä työelämässä.

(1) KOM(2001) 79 lopullinen.

(2) EYVL L 22, 24.1.2001.